text: Løber 188 kilometer til København
  08 juni 2012 kl. 16.20
  Tamim Shakeel, 38 år, gav sig fredag eftermiddag ud på en 188 kilometer lang løbetur til Kulturministeriet i København for at aflevere Sønderborgs ansøgning om at bliver europæisk kulturhovedstad i 2017.
  Kulturmedarbejder Tamim Shakeel vil løbe op til 35 kilometer om dagen.
  Tamim Shakeel er en kendt løber.
  Han kom til Danmark i 2003 som afghansk flytning, og året efter blev han kendt over hele landet, da han løb Danmark rundt.
  - Jeg lovede mig selv, at hvis der nogensinde var et land, og uanset hvilket, der ville give mig husly, tryghed og sikkerhed, så ville jeg sige tak på min egen måde, så alle i det land ville kunne høre det, sagde han dengang til dagbladet Politiken.
  Tamim Shakeel arbejder i sekretariatet i Sønderborg, der forbereder kulturhovedstaden.
  Uddannelsesmæssigt har han taget hele turen fra HF til en kandidateksamen i Danmark.
  Ansøgningen skal afleveres 15. juni.
  24. august afgør Kulturministeriet, om æren skal gå til Sønderborg eller Aarhus.
  